정조 16년
壬子閏四月初四日卯時上御熙政堂右承旨右副承旨同副承旨入侍時行右承旨徐龍輔右副承旨李喆模同副承旨鄭益祚假注書申龜朝記事官徐有榘林景鎭以次進伏訖上曰注書出去右相如已造朝次第卽爲入侍宜矣賤臣承命出與右議政朴宗岳左參贊金華鎭行司直吳載純行工曹判書鄭昌順行刑曹判書李敏輔行副司直李柱國漢城判尹金尙集兵曹判書李秉模戶曹判書趙鼎鎭漢城左尹徐有大訓鍊都正李漢豐行大司憲趙宗鉉掌令李泰賢校理金羲淳正言李翊模行左承旨趙心泰事變假注書宋知濂偕入進伏上命龍輔書備邊司草記批答上曰洪州一面移屬海美事聞右相之言輕先許諾矣果爲大弊於洪州矣宗岳曰臣曾以此事陳達而蒙允矣今聞有民怨則何可以銷刻之嫌有所持難乎柱國曰臣聞海美倅之言則海邑僻小無繫船之所惟洪州高北面距海邑最爲便近實合船艙云其在備陰雨之方割此屬彼實爲便宜小小民弊似不可顧矣上曰洪州一邑專靠此面今若移屬則洪州事豈可成說乎右相似偏聽海美倅之言矣予則聽右相之言加海美倅一年矣近來人心無據欲呈御筆至有擧火南山者合施重律然洪邑民情則無足怪矣洪州高北面千餘戶豈可全失乎予過聽右相之言幾乎誤決矣宗岳曰臣豈敢偏聽海美倅之言欺罔君父乎柱國曰海美繫船之處淺灘故十里掘浦民弊有不可勝言戎政所關何可不爲移屬乎宗岳曰臣之愚見亦如此而洪民不願則不可固執故往復左揆然所見則與初無異矣上曰諸宰中有知兩邑形便者乎昌順曰洪州牧使圖送地形故略知之矣高北面自是三大同上納之處則遽然移屬事甚不便矣上曰船艙之弊非獨海美一邑而已無事之時則從民情有事之時則重戎政今番事不可不置右相於落科矣至於掘浦之弊摠戎使之言然矣回諭道伯從長變通可也宗岳曰日氣淸和聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣宗岳曰元子宮睿姿日就岐嶷不勝慶忭矣上曰然矣宗岳曰臣之情踪萬萬惶懍館錄二十餘人盡爲引義豈可成說乎此則小臣之罪也以臣情勢豈可行公乎不意今日出一劇賊而尙不用法故義重沐浴冒沒登筵矣臣愚死罪衮躬有疵則爲臺諫者盡言不諱而自上優容亦可也至於柳星漢之罪豈可一刻容貸於覆載之間乎嚴鞫得情然後人可以爲人國可以爲國矣上曰予之終始靳允者非以事關衮躬而然也亦非以官以諫名而然也若使星漢之疏直犯於一字則誅之殛之何待卿等之言而予之所見異於卿等予於星漢疏自初闊看前後章疏之批以鄕闇供笑等語爲答者予之所見果然如此矣蓋其因噎廢食等語決知其出於鄕闇渠若必知其爲死罪則豈有故犯死罪之理乎揆以常情似不如此而至於所以然必不然之數句語雖涉如何亦豈欲自陷於死罪乎予自御極以來除非天地神人所共憤痛者外誅戮之典未嘗及焉亦有酌量者存而今獨於柳星漢事置之極律則前後刑政豈非倒置乎予之不從卿等之請者非惜一星漢而然也事理果如此而大抵星漢之疏直犯一字則用之極律可也不然而若有一分可原之端則竄配以下非所當議也卿等不須言今以不忍之言瀆擾非止一再予誠不忍聞矣華鎭曰亂臣賊子何代無之而豈有如星漢之絶悖不道者哉敢以莫重不忍之言肆然筆之於書以慼我殿下之心又以千虛萬謊之說公肆誣逼此而不亟施典刑則其將人不人國不國豈不大可懼哉載純曰星漢之罪大夫國人皆曰可殺則殿下何可歸之於鄕闇付之以供笑不賜處分乎惟願夬正典刑宜矣尙集曰星漢之罪前後諸臣之聲討旣已狼藉不須更煩而春秋之法無將則誅將心之誅渠何可逭乎速賜處分明正典刑宜矣宗岳曰臣分蔑矣彝倫廢矣豈可使渠至於漏網乎昌順曰臣於日昨診筵欲有所達而問候纔畢卽命罷退泯默而退矣臣賦命險釁立朝殆四十年支離不死千奇百怪無不飽經今又見星漢之凶疏矣戊己之際臣爲翰林目見凶賊跳踉誣逼譸張之說無所不至其後數年出入兩司向在遷園時臣以都監事入侍則有考見伊時日記之事上敎若曰此時卿爲兩司以違牌遭臺啓此時違牌豈不難乎臣對以此時不能剚腹只爲違牌者此臣死罪至今思之心掉膽慄其後乙丙殿下毓德春宮而誣逼之說又復譸張榮順至發凶言於公座則戊己餘黨一脈種子相傳不絶於此可見今者星漢之凶疏又出其言之以講學爲始以女樂爲終者皆是戊己間譸張之餘論若稱衮闕指無謂有則馳騁弋獵等何事不可做而必稱勤學也女樂也者其紹述凶心可以驗矣其時以娼樂闌入爲言而星漢則曰女樂雜入女樂卽娼樂之謂也殿下平日規範豈或萬有一彷彿於此者而其言之厚誣乃至於此講筵之說殿下至痛在心諸臣孰不知之今星漢乃曰微意又曰所以然有不然者因又以四字凶言繼之臣見此疏舊痛新憤益覺弸中語到於此不覺聲淚俱發上曰工判親經變故其言如此矣昌順曰卽今登筵諸臣莫不以星漢謂凶疏而身經戊己間事者鮮矣只知其爲凶疏猶不知其來歷苗脈之至凶且慘矣蔭宰兩重臣亦經變故故其疏如此矣上曰語及此等事予心先慼故每不忍聞而今則以其不敢言之故立朝新進輩多有不能知其時事實者故不禁近日章奏者蓋此意也昌順曰身帶經筵之任者猶多不知聖敎誠然矣星漢卽戊己間凶言之種子非今日始爲凶言者也殿下雖欲赦之亦何赦乎上曰工判所言予不以爲不是而予之所持疑者以其言與跡也初則予泛看其疏不知其如此或有以此爲言者試取以見之則果如工判言矣此則或是巧湊有不可知若如卿言則予何敢赦乎昌順曰臣躬經變故一見其疏悲憤弸中已知其用意造語之如此矣尙集等曰工判所奏明白惻怛乞賜允從上曰其言卽然予則猶不知其必然若欲用法竄配以下非所可論當以竄配以上之律可以用之苟知其心必如此則豈待卿等言而從之乎載純等曰眞所謂國人皆曰可殺者也昌順曰殿下不用法故臣等敢言之殿下不待臣等之請而卽日以特敎用法則臣等初何敢有言乎聖人用法尤嚴於假名飾詐之徒星漢凶疏今日臣等則知其情狀之陰慝造言之來脈故有此聲討若使後人見之則其言有似於衮闕其名外托於論事孰知其凶肚逆腸若是其憯誣也此又不可不及時用法也宗岳曰雖後世如渠者類豈以言事知之聖德豈因渠言而有損乎上曰昨因政牌聞之則諸臣欲爲搢紳疏此等幺麽欲爲搢疏豈不可怪乎昌順曰聖敎誠然矣儒疏蔭宰疏後始爲陳疏亦不誠實故臣亦抵書挽止矣敏輔曰臣於日昨衷情震迫略陳憤痛之忱而伏承批旨十行辭敎反覆丁寧竊庶幾廓揮乾斷克允群請矣及登筵席聖敎諄天聽愈邈臣於此誠不勝抑鬱悶迫之至上曰卿不曉批旨耶予於星漢其生其殺有何靳惜而渠必死期將迫故爲此言矣鼎鎭曰星漢之罪惡綻露無餘輿憤轉激王章未加古今天下寧有是耶亟允群請宜矣上曰予之天性本不喜聲色或慮世界之蕭條故使將臣遊衍且聞世人好遊衍者心甚喜之者不可因予不好樂而廢之故也向來使廷臣作舟橋之遊者非但識喜亦出此意也漢武帝容諫之量甚可尙也外施仁義內多慾之言能優容之予非有容諫之德然女樂二字付之一笑可也彼疏中倡優事其時使新進祗迎故倡優前導卽我東故事也事端雖異亦出疑似矣講學女樂等語恰似辛巳年疏語然事必湊合而然重臣疏批已悉之矣重臣以耆耋之年披瀝陳疏其意可尙故使政院謄送疏批矣敏輔曰下款事姑置之上款豈非凶言乎上曰予豈忽於誅心之義心與跡俱綻然後誅之可也豈或惜一星漢而然乎秉模曰上款事至凶且憯將心之誅渠何可免乎尙集曰聖上旣已洞燭而又何歸之鄕闇乎上曰果不出鄕闇渠必欲言人所不言故自陷大戾矣且星漢焉知其時事乎秉模曰有微意云者豈不知之乎敏輔曰所以然有不然者豈曰不知而然乎上曰然則怪漢矣敏輔曰犯上不道之言何可免漢法大不敬之誅乎且泮儒疏中有對人凶言云何可一刻容貸乎昌順曰金履素亦以爲私書中不忍提之凶言云故不敢書之云以此觀之其窮凶尤可知矣宗岳曰廓揮乾斷允從群請焉上曰摠戎使之洪州事所奏甚猛烈右揆之言亦剛猛將相如此予則務從寬典不亦可乎且戊己以後人類多傷又豈以此事勸之耶宗岳曰自星漢用法然後可謂生道殺人矣仍起伏曰筵體何等敬謹而況懲討大論固當次第沬飮期於格天而諸宰迭相勦說紛挐莫甚事體所在殊涉未安諸宰中勦說者推考何如上曰依爲之出擧條上曰諸宰就座宗岳曰臣之情地有不可强體諒伏望上曰不可矣今番出柳星漢事鄕之過矣向來仍秋曹三堂事有發不中節之言故星漢仍此而出口氣矣宗岳曰縷縷陳達極陟猥屑而更伏望給暇矣上曰日氣淸和行公可也公然置大臣於時任而豈可長時給暇乎卿之處義漸漸乖當乍出乍入故耳今若辭免中書而雖行公藥院必不答藥院批矣近來章疏之間隱映說去詆斥左相者有如卿之疏銓官疏及金達淳疏是已左揆眞有可斥之事則直陳之如爲大臣慨然云爾則容或可也而豈可暗地說去烹頭耳熟耶國體豈容如是向於銓官疏批甲乙云者雖不當着於卿故爲此耳卿之攻左揆隱映爲說故星漢效之卿以左揆私書斤斤不已故星漢之私書亦出矣以此言之柳星漢雖謂之自卿招來亦可也宗岳曰臣雖無狀豈可比臣於星漢乎左相私書中行其所無事云者豈非妄發乎若但指臣身而言臣當笑而受之耳上曰予實否德何敢比擬於大禹而行其所無事云者有何湊會於上躬耶左揆之致位至此直書不諱故耳何必深看於文字乎自今以後歡若平生下殿不失和氣不亦可乎卿則於章箚之間顯然拶逼之左揆則獨不可於私書中作詆毁之言乎予則左揆之無一言甚爲巽軟云矣且以改錄事言之置左相於同僚直請改錄豈非迫逐之意乎其在相敬之道不當如是矣初則認卿以忠厚故招來事故層生至於私書相詰而極矣此意出傳左揆而行公則必當沕然相合矣要之皆胥失何可獨非左揆乎館錄事誠難處矣錄中諸人事豈非可悶者乎宗岳曰上意不欲改錄臣不勝欽仰至以李潭事爲敎而近來言議巽軟無一人指名顯斥者誠慨然矣上曰金達淳疏後誰有如達淳者乎當初堂錄時卿之所恃者大提學而大提學何可久也大提學自成一副當規模年前之出試望也以某某之請直陳無隱可謂道成德立豈或進退於取捨之地乎宗岳曰今番堂錄大提學果不善爲矣上曰館錄何等至重之事改錄非所擬論而許多新錄無一人行公者予豈不知申飭行公而顧其官則古之集賢殿也一直督出亦非禮使之道故至于今一不督出而行公與否固是當之者處義而自上處分則不可不申飭矣宗岳曰咸鏡監司李文源狀啓也以爲永興本宮後麓防築處所入物力端川以南所在元會付中折米一千二百七十石劃出作錢則合爲四千七百五十一兩零內今番物力實入爲四千三百二十七兩零而餘數爲四百二十四兩零此則時價作用故比之詳定價不無剩餘之數以此作爲役所留在物力屬之本府使之從便區處以爲每年植木之資爲辭矣依狀請屬之本府以爲植木之資誠爲宜矣上曰依爲之出擧條鼎鎭曰因內司手本判付內旣是有主之物則在朝家核實之政事當推給本主卽爲招問本主仍令該道詳査狀聞後稟處事判下矣本主尹聖烈日昨自鄕上來故招問委折則以爲此是海嵩尉立案築筒二百年收稅之地而壬戌年間其祖得麟下去修築還到平壤地作故率去人金鼎玉偸出立案及可考文蹟稱以尹家外孫僞造別給文券相訟於永柔官奸情綻露至於刑配文案則本縣紙筒上而五十餘年之間居民之作爲己物轉相賣買猝難推尋云矣以此觀之則似是尹家之土地而文蹟旣未取見一邊之言亦難準信依前判付行關本道詳考文案査實狀聞何如上曰大臣之意何如宗岳曰事在六十年則勿許聽理金石之典也設令尹哥爲本主閪失已久而爲民人之物轉相賣買猝難還給於本主然本主之空失亦可矜令本道更爲明査報司恐爲宜矣上曰卿言亦好屬之本主屬之民人間從公卽爲査報之意分何可也出擧條鼎鎭曰各陵園墓祭器中多有舊件之不用者亦皆留置於祭器庫云今番祭器新造較正之後不無新舊相混之慮竝爲輸入本曹其中破傷不用者此後祭器修改時或添鐵改造或修補取用似好故敢此仰達矣上曰依爲之出擧條鼎鎭曰金山郡所在位田卽爲革罷給代一款有從便區劃之命矣給代土地猝難覓得而各年納稅不過百十餘兩數旣無多雖不煩經費亦有從便區劃之道每年依此數給代而咸昌位田昨年被水之後因民訴發關査問則該邑所報以爲昨年兩水竝入沙場如干隨起收稅處外自在永棄之中道臣亦有文移事勢如此則不可無變通而每年納稅不過百十餘兩此亦依金山例革罷自本曹從便給代似好故敢此仰達矣上曰依爲之出擧條敏輔曰本曹郞官向者相換時誤以鄭文在已經正郞者換差佐郞格例所拘不得行公合有變通之道何以爲之上曰相換可也出擧條有大曰臣營漢旅差出專用入錄軍案之類故八姓中閑散輩或不無向隅之歎自今閑散人別爲試取技藝錄置其入格漢旅有窠則與入錄軍案者參互收用似好故敢此仰達矣上曰依焉之出擧條上曰臺諫進前可也宗鉉等曰請黜置罪人鄭致達妻亟令王府快正典刑上曰不允措辭見上宗鉉等曰請物故罪人德相亟施孥戮之典上曰不允措辭見上宗鉉等曰請逆賊尙喆追施孥戮之典上曰不允措辭見上宗鉉等曰請還寢䄄島置之命亟施當律其諸子竝施絶島散配之典無批答措辭見上宗鉉等曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情上曰不允措辭見上宗鉉等曰請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允措辭見上宗鉉等曰請物故罪人國榮亟施孥籍之典上曰不允措辭見上宗鉉等曰請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法上曰不允措辭見上宗鉉等曰請遲晩罪人宇鎭捧根脚夬正王法上曰不允措辭見上宗鉉等曰請放逐罪人金重淳趙德涵亟令王府設鞫嚴問夬施當律上曰不允措辭見上心泰曰三司合啓畢奏之後玉堂宜卽就座而因仍俯伏極爲未安校理金羲淳推考警責何如上曰依爲之出擧條心泰曰正言李翊模合辭纔畢院啓未陳之前徑先就座有乖臺體推考警責何如上曰遞差可也出擧條宗鉉等曰請爲奴罪人河翼龍亟令王府設鞫得情夬正王法上曰不允措辭見上宗鉉等曰柳星漢疏語之窮凶情節之陰慝諸臣箚啓亦已槪論今以其疏中逆心之呈露凶言之悖慢者言之最是上款講學之說而特以聖懷之不忍提到諸臣之不敢語及近日疏啓每多隱映爲辭糢糊爲說此固出於體聖上茹痛之懷有不忍言而以其不忍而終於不言則將何以明凶徒詬天之逆節解中外然疑之群情乎臣請和淚泚筆冒死陳之昔在戊寅復講之擧實爲群凶浸潤之階當聖壽倦勤之餘請十年已停之講者此魯禧諸賊綢繆之凶計自是以後托講義而引諭者罔非媒孽之凶言結奧援而交煽者皆是譖構之凶謀究厥禍機是爲關棙此固聖明所以不忍聞不忍言者也今日廷臣苟有秉彝孰不痛凶賊之設計悲殿下之茹哀語到講筵輒增聖慕雖以告朔之義時有開講之命凄惋之玉音不禁於由中掩抑之玉色難制於見外登筵諸臣亦皆仰覩者今此星漢一筆句斷謂之以微意單辭顯斥歸之於因噎終身孺慕之聖孝國人所悲而星漢則少無慼意廢讀蓼莪之常情門人猶然而星漢則反肆懟筆蓋緣造言誣逼自是衣鉢相傳逮至當宁潛德之初幾年此輩煽誣之說何所不至哉一脈種子尙不知戢窩窟根柢旣久且蘊必欲力抗君父謀危宗祀根株未鋤枝葉更繁始售於戊己之間終成慘變更熾於乙丙之際自就芟夷及至近年夏恭顯投凶書於內瑮福暗逞凶圖於外蚓結虬蟠種下生種式至今日又有星漢渠輩亦一臣子何乃悖逆至此又若下款兩條之說伊日動駕臣亦陪參自前新恩之前導每許娼夫之後隨非今斯今古例卽然其所爲說不足多辨下款女樂之云向日燈夕各營將臣果有遊衍張樂於壯營馬苑之事而壯營處所旣在闕門之外馬苑基址又是營後之地距闕旣遠在營又僻則渠亦有耳必聞有目必見旣無近似之事寧有流傳之言而强稱禁苑之遊做出女樂之說抑勒矯誣誑惑疑眩是誠何心其亦叵測究其旨意所在架虛鑿空指無謂有一言一事惟以厚誣聖德爲計惟我聖明之恒抱至痛無樂千乘在法應行之朝賀而尙多權停之特敎則聖意所在孰不仰揣而敢爲是言譸張傳播紹述乙丙諸賊舊套餘論何其無倫不道之甚一至此極今臣所論只就其疏中所言而言耳又聞星漢自有玆事不少追訟全無悚蹙之意惟肆忿毒之氣居家對客詬罵天日指斥乘輿凶言悖說罔有紀極聽者俱存焉敢誣也雖以金履素自明之疏言之疏旣後時語多掩護其書辭意之絶悖無嚴猶不得全諱則此在渠已是承款之斷案而謂以私書至有刪改之命昨日臺啓添入措語俱出傳說之眞的而酌約說去鶻突爲言猶未免墨抹還下誠爲無前之擧聽聞所及莫不駭惑固知聖意在於包荒認賊爲子反累聖德臣竊慨然繼以憂憤公疏則專事誣悖私室則敢逞凶毒言言逆腸事事凶肚昔之汝立今之夏賊俱萃一身萬剮猶輕請柳星漢嚴鞫得情夬正邦刑上曰不允出擧條宗鉉等曰柳星漢窮凶絶悖之狀臣於前啓改構措語備陳其陰慝凶毒之情節而雖以其疏中已露之逆節論之固難容於覆載之間而日前憲疏名以懲討之論勘以削黜之典者殆同官師之規視若薄物之過跡涉曲護意在嘗試物情駭惋久而未已請前掌令柳施以遠竄之典上曰此亦過矣不允出擧條宗鉉等曰臺閣發啓自有體段人見各異不必苟同而隨時低仰觀勢進退有乖直節之風實貽臺閣之羞臣於入來臺廳之後始聞日前憲臺之發啓也初則臚列頗詳啓草具成末乃聚首相議忽地變改勘律雖重而聲罪反輕支辭徒煩而實狀更略意在塞責事近不誠如此而將何以仰格天心俯洩輿憤乎此不過欲爲彌縫於目下陰示顧護於凶徒始畏公議之嚴遣辭旣峻終懷顧瞻之態措語更刪究厥情狀誠極叵測如此臺體前所未有請伊日憲府詣臺臺臣竝施刋削之典上曰不允出擧條宗鉉等曰新除授掌令李柱延時在忠淸道保寧地持平洪克浩時在溫陽地請竝斯速乘馹上來事下諭上曰依啓出擧條羲淳曰臣之日前疏雖未承批義重討逆敢以區區所懷仰達矣星漢之窮凶情節綻露無餘大夫國人皆曰可殺不可一刻容貸矣心泰曰校理金羲淳旣稱所懷而及其奏達之際非所懷非所啓擧措萬萬顚錯推考警責何如宗岳曰玉堂金羲淳以懲討事進前奏達之際其所措語非啓非所懷極涉糢糊大違筵體亦失格例不可無警罷職何如上曰依爲之出擧條上曰訓鍊大將徐有大兼帶捕將之任許遞出榻敎上命書傳敎曰近日中書之不備專由右相之更又引入也向筵語次雖已猜得猶不知葛藤之至此未免任他適因事會右相雖造朝觀於陳懇出場無期此而趁不妥帖是豈陶鑄偕和之苦心乎此意申申於前席右相亦傾心不以爲不然今則可謂都無事矣至於堂錄去就事亦當待大臣備員後欲爲詢問卿之造朝當在何日此意使偕來史官傳諭于左議政仍命退諸臣以次退出